Vrou se plek gŉ net in huis – RamaphosaPres. Cyril Ramaphosa sê veel meer moet gedoen word om die gaping tussen mans en vroue in die ekonomie ter verklein. Die president sê in sy weeklikse nuusbrief vroue en jong meisies moet verseker wees van gelyke toegang tot onderwys en ŉ gelyke kans op sukses. Hulle moet die studierigting kan volg wat hulle verkies, veral op gebiede wat tradisioneel deur mans oorheers is. Verlede jaar het meer meisies as seuns die matriekeindeksamen geslaag – en hulle het ook meer onderskeidings as hul manlike eweknieë gekry – terwyl daar tans ook meer vrouestudente by hoër onderwysinstellings geregistreer is as mans. “Dit is wonderlike vooruitgang. Dit het egter nog nie deurslag gevind in die ekonomie, waar vroue eerder as mans werkloos is nie. Sowat die helfte van alle vroue in Suid-Afrika is werkloos. “Gemiddeld verdien vroue ook veel minder as mans,” sê die president. “Ons moet die idee dat ŉ vrou se plek in die huis is, oorkom.” Hy sê daar word, selfs wanneer hulle werk, dikwels van vroue verwag om die huiswerk en kinderversorging te behartig – wat dit selfs moeiliker maak om werk te vind, ŉ ordentlike salaris te verdien, bevordering te kry of ŉ onderneming op die been te bring. “Die ekonomiese bemagtiging van vroue is ŉ belangrike pilaar in ons stryd om geslagsgebaseerde geweld te beëindig. Ons erken dat ongelyke toegang tot hulpbronne en ekonomiese geleenthede dit moeilik maak vir vroue om te ontsnap uit die situasie van misbruik en geweld.” Ekonomiese mag moet ook na vroue oorgedra word en in Suid-Afrika word dit onder meer gedoen deur 40% van alle openbare verkryging vir ondernemings in vrouebesit te oormerk. Om hierdie doelwit te behaal gee die regering opleiding aan vroue-entrepreneurs sodat hulle kan tender vir staatskontrakte en die goedere en dienste wat die regering benodig suksesvol kan lewer. Volgens die president is meer as 6 000 vroue al só opgelei. Selfs meer geleenthede, ook in die breër ekonomie, moet egter vir vroue oopgestel word, sê Ramaphosa. Geleenthede in verskeie bedrywe is boonop reeds spesifiek vir vroue geskep. Dit sluit in ooreenkomste met vroueboere om groot kleinhandelaars te voorsien van enigiets van gedroogte rissies tot hoenderprodukte. ŉ Nuwe tekstielvervaardigingsaanleg wat deur swart vroue besit word, is verlede jaar ook met die steun van die Nywerheidsontwikkelingskorporasie op die been gebring en vier motorhandelaars in die besit van swart vroue is ook verlede jaar bekend gestel. Die korporasie het sowat R9 miljard opsygesit spesifiek vir belegging in ondernemings wat deur vroue besit word. “Terwyl ons sakegeleenthede ontwikkel, moet ons verseker dat mans en vroue dieselfde betaal word vir werk van dieselfde waarde. Vroue word gemiddeld minder as mans wat dieselfde werk doen, betaal. Dit moet dus ŉ prioriteit vir alle maatskaplike vennote, veral die regering, sakesektor en vakbonde wees om ŉ einde aan die betalingsgaping te bring indien ons ŉ gelyke en regverdige samelewing tot stand wil bring,” sê Ramaphosa.